

Αρκαλοχώρι, 29/11/2024

Προς: ΜΜΕ

**ΔΕΛΤΙΟ ΤΥΠΟΥ**

**Τη σύγκληση του Διοικητικού Συμβουλίου της ΠΕΔ Κρήτης ζητάει ο Δήμαρχος Μινώα Πεδιάδας Β. Κεγκέρογλου**

Tη σύγκληση του Δ.Σ. της ΠΕΔ Κρήτης ζητάει με έγγραφο του προς τον Πρόεδρο της ΠΕΔ και Δήμαρχο Ρεθύμνης Γιώργο Μαρινάκη, ο Δήμαρχος Μινώα Πεδιάδας Βασίλης Κεγκέρογλου.

Στο αίτημα του, το οποίο κοινοποιείται σε όλους τους Δημάρχους του νησιού, ο Δήμαρχος Βασίλης Κεγκέρογλου, απαριθμεί τους λόγους που καθιστούν αναγκαία τη σύγκληση του Διοικητικού Συμβουλίου της ΠΕΔ Κρήτης, αναλύοντας τα κοινά προβλήματα που αντιμετωπίζουν οι Δήμοι και τα «ανοιχτά» θέματα που πρέπει να συζητηθούν, τα οποία θα καθορίσουν την τύχη των τοπικών κοινωνιών για τις επόμενες δεκαετίες.

Τα θέματα που θίγει ο Δήμαρχος και τα οποία προτείνει τεκμηριωμένα να τεθούν στο τραπέζι του διαλόγου είναι τα παρακάτω:

**1.Κτηματολόγιο- Κτηματογράφηση**

Υπάρχει ανάγκη προστασίας της δημοτικής περιουσίας με παράταση της κτηματογράφησης. Στο Δήμο μας διαπιστώσαμε ότι δεν έχουν δηλωθεί - αναρτηθεί τα ακίνητα ιδιοκτησίας του Δήμου σε ποσοστό περίπου 50%. Ζητούμε να δοθεί η δυνατότητα στους Δήμους να δηλώσουν τα ακίνητα τους με χρονικό περιθώριο ενός τουλάχιστον έτους.

**2. Τοπικά και Ειδικά Πολεοδομικά Σχέδια**

Η εκπόνηση του ΕΠΣ και ΤΠΣ έχει «κολλήσει» εν αναμονή του Προεδρικού Διατάγματος που θα κανονίζει τον τρόπο προσδιορισμού του ορίου των οικισμών. Η δραστική μείωση των ορίων των οικισμών που επιδιώκει το Συμβούλιο Επικρατείας είναι καταστροφική, ιδιαίτερα στις περιοχές με προοπτική οικιστικής ανάπτυξης όπως προβλέπουν όλες οι μελέτες για την περιοχή γύρω από το Α/Δ.

**3.Ειδικό Αναπτυξιακό Π.Τ.Α.**

Είναι η πρώτη φορά που η Αυτοδιοίκηση βρίσκεται μετέωρη χωρίς Ειδικό Αναπτυξιακό Πρόγραμμα όπως π.χ. ΕΑΠΤΑ, ΕΠΤΑ, ΚΑΠΟΔΙΣΤΡΙΑΣ, ΕΛΛΑΔΑ, ΦΙΛΟΔΗΜΟΣ 1, ΦΙΛΟΔΗΜΟΣ 2, ΑΝΤΩΝΗΣ ΤΡΙΤΣΗΣ κλπ. και πρέπει να το διεκδικήσουμε άμεσα.

**4.Αντιπλημμυρικά:**

Η κλιματική αλλαγή επιβάλλει την συγκρότηση ενός ειδικού προγράμματος για τα αντιπλημμυρικά έργα για να μην κάνουμε ετεροχρονισμένες διαπιστώσεις μετά από κάθε καταστροφή

α) Ενώ έχει εκπονηθεί προμελέτη 61 εκ. ευρώ για τα αντιπλημμυρικά γύρω από το αεροδρόμιο, ο αρμόδιος Υπουργός Υποδομών δεν αναθέτει την αρχική μελέτη για το έργο

β) Επίσης ο Δήμος μας που συνεχίζει να είναι σε έκτακτη κατάσταση και λόγω των πλημμυρών του 2020, έχει συντάξει τις μελέτες και περιμένει χρηματοδότηση την 1.671.000 ευρώ για τις αποκαταστάσεις.

**5.Ανακύκλωση**

Η Ανακύκλωση έχει «βαλτώσει» και οι μόνοι που δεν το γνωρίζουν είναι οι αρμόδιοι φορείς.

Προτείνω την εκπόνηση σχεδίου για την Κρήτη σε συνεργασία με ΦΟΔΣΑ (ΕΣΔΑΚ και ΔΕΔΙΣΑ) σε συνδυασμό με την διεκδίκηση επιστροφής των παρακρατηθέντων ποσών για το Ειδικό Τέλος Ταφής.

**6.Νησιωτικότητα και ΚΑΠ**

Οι ιδιαιτερότητες των νησιών και η συνταγματική επιταγή υπαγορεύουν ειδική μέριμνα σε κάθε νόμο και κανονιστική Πράξη, σε κάθε χρηματοδότηση και πρόγραμμα ανάπτυξης. Για τα νησιά, με τον σημερινό τρόπο κατανομής της ΚΑΠ, προτείνω να διεκδικηθεί προσαύξηση στην ετήσια ΚΑΠ, π.χ. κατά 20-30%.